पशुपतिमा दुई हजार ४०० सुरक्षाकर्मी परिचालित
पशुपति मन्दिर परिसरमा भएकाे तीज कार्यक्रमकाे लागि दुई हजार ४०० प्रहरी परिचालन गरिएको छ । प्रहरी परिसर टेकुका प्रवक्ता दिनेशराज मैनालीका अनुसार मंगलबार विहानैदेखि पशुपतिनाथ क्षेत्रमा  एक हजार २०० पहिलो सिफ्टका प्रहरी कर्मचारी तैनाथ छन् ।
काठमाडौं, भदौ १४ गते । पशुपति मन्दिर परिसरमा भएकाे तीज कार्यक्रमकाे लागि दुई हजार ४०० प्रहरी परिचालन गरिएको छ । प्रहरी परिसर टेकुका प्रवक्ता दिनेशराज मैनालीका अनुसार मंगलबार बिहानैदेखि पशुपतिनाथ क्षेत्रमा  एक हजार २०० पहिलो सिफ्टका प्रहरी कर्मचारी तैनाथ छन् । महिला प्रहरी एक हजार र पुरुष एक हजार ४०० गरी जम्मा दुई हजार ४०० प्रहरी कर्मचारी २४ घण्टाका लागि खटिने छन् । आवश्यकताअनुसार पशुपति मन्दिर परिसरमा सुरक्षाकर्मीको व्यवस्था गरिएको प्रवक्ता मैनालीले जानकारी दिनुभयो ।तीजका अवसरमा पशुपति क्षेत्रभित्र पर्ने चाबहिलबाट त्रिभुवन अन्तर्राष्ट्रिय विमानस्थलसम्मको चक्रपथमा सार्वजनिक यातायात रोकिने छैन । पूर्व–गौशाला मित्रपार्क सडकदेखि पूर्व–पश्चिम–पशुपति क्षेत्रको पूर्व सीमानादेखि पश्चिम–उत्तर–गौशाला तिलगंगा चक्रपथदेखि उत्तर–दक्षिण–मित्रपार्क, उमाकुण्ड गौरीघाट हुँदै बाग्मतीदेखि दक्षिणसम्म यो नियम लागू हुनेछ । हिन्दु नारीहरुको महान चाड हरितालिका तीज भएकाले पर्वलाई मध्यनजर गरी पशुपति क्षेत्रभित्र सुरक्षालगायत धार्मिक, सांस्कृतिक मर्यादा र पवित्रता कायम राख्ने उद्देश्यले चार किल्लाभित्र कसैले पनि मासु, मदिरा तथा नसालु पदार्थहरु उत्पादन, बेचविखन, ओसारपसार, भण्डारण र सेवन गर्नसमेत नपाउने जिल्ला प्रशासन कार्यालय काठमाडौंले जनाएको छ । स्थानीय प्रशासन ऐन २०२८ को दफा ६ को ३ 'क' र 'ख' अनुसार सोमबारदेखि नै लागू हुने गरी पूर्ण रुपमा रोक लगाइएको छ । कसैले यसको विपरीत काम गरेमा स्थानीय प्रशासन ऐन २०२८ अनुसार कडा कानूनी कारबाही गरिने पनि प्रशासन कार्यालयले जनाएको छ ।